ຫວຽດນາມປາດຖະໜາຢາກມີການລົງທຶນໃໝ່ຈາກ ສ.ເກົາຫຼີ ເຂົ້າຫວຽດນາມ
ທ່ານນາຍົກລັດຖະມົນຕີ ຫງວຽນຊວນຟຸກ
ຕ້ອນຮັບທ່ານ Lee Hyuk
ທີ່ການຕ້ອນຮັບທ່ານເອກອັກຄະລັດຖະທູດວິສາມັນຜູ້ມີອຳນາດເຕັມ ສ.ເກົາຫຼີ ປະຈຳ ຫວຽດນາມ Lee Hyuk ຄົນໃໝ່, ໃນຕອນບ່າຍວັນທີ 07/07 ທ່ານນາຍົກລັດຖະມົນຕີ ຫງວຽນຊວນຟຸກ ຊີ້ແຈ້ງວ່າການພົວພັນຄູ່ຮ່ວມມືຍຸດທະສາດ ຫວຽດນາມ - ສ.ເກົາຫຼີ ໃນໄລຍະຜ່ານມາ ບັນລຸໄດ້ບາດກ້າວຫລາຍຢ່າງໃນບັນດາຂົງເຂດຄື: ການປ້ອງກັນຄວາມສະຫງົບປອດໄພ, ດ້ານການເມືອງ, ການປ້ອງກັນຊາດ, ການຮ່ວມມືສາກົນ, ການລົງທຶນ, ການຄ້າ, ການໜູນຊ່ວຍພັດທະນາຢ່າງເປັນທາງການ (ODA). ຕາມທ່ານນາຍົກລັດຖະມົນຕີແລ້ວ, ສັນຍາການຄ້າເສລີ ຫວຽດນາມ - ສ.ເກົາຫຼີ ໄດ້ຮັບການຮັບຮອງເອົາ ແລະ ປະຕິບັດນັບແຕ່ທ້າຍປີ 2015 ພ້ອມກັບເລື່ອງ 2 ປະເທດລົງນາມຄືນໃໝ່ໃນບົດບັນທຶກຂໍ້ຕົກລົງກ່ຽວກັບຮ່ວມມືແຮງງານເມື່ອເດືອນ 5 ຜ່ານມາ ຈະຊຸກຍູ້ການພົວພັນຮ່ວມມື ຫວຽດນາມ - ສ.ເກົາຫຼີ ກ່ວາອີກ ໃນບັນດາຂົງເຂດເສດຖະກິດ, ການຄ້າ, ການລົງທຶນ ແລະ ແຮງງານ. ທ່ານນາຍົກລັດຖະມົນຕີ ຫງວຽນຊວນຟຸກ ປາດຖະໜາວ່າ: 2 ປະເທດຈະສືບຕໍ່ເພີ່ມທະວີການຮ່ວມມືດ້ານການເມືອງ, ຍູ້ແຮງການພົບປະແລກປ່ຽນຂັ້ນສູງ, ສ້າງສະພາບແວດລ້ອມອັນສະດວກຊຸກຍູ້ການຮ່ວມມືໃນຫລາຍຂົງເຂດ. ທ່ານນາຍົກລັດຖະມົນຕີກໍ່ປາດຖະໜາວ່າ ໃນໄລຍະຈະມາເຖິງ ຈະມີການລົງທຶນຄັ້ງໃໝ່ຈາກ ສ.ເກົາຫຼີ ເຂົ້າ ຫວຽດນາມ. ກ່ຽວກັບເລື່ອງ ຫວຽດນາມ ເຂົ້າຮ່ວມສັນຍາຄູ່ຮ່ວມມືຂ້າມປາຊີຟິກ (TPP), ທ່ານນາຍົກລັດຖະມົນຕີ ເນັ້ນໜັກວ່າ: ນັ້ນແມ່ນກາລະໂອກາດສະດວກໃຫ້ບັນດາວິສາຫະກິດ ສ.ເກົາຫຼີ ລົງທຶນເຂົ້າ ຫວຽດນາມ,
ສ່ວນທ່ານ Lee Hyuk ກໍ່ໃຫ້ຮູ້ວ່າ: ປະຈຸບັນ ມີວິສາຫະກິດ ສ.ເກົາຫຼີ ຫລາຍແຫ່ງ ພວມຢາກລົງທຶນເຂົ້າ ຫວຽດນາມ ໃນຫລາຍຂົງເຂດແຕກຕ່າງກັນຄື: ພະລັງງານ, ຄົມມະນາຄົມ, ການເງິນ. ທ່ານເອກອັກຄະລັດຖະທູດ Lee Hyuk ມີຄວາມຫວັງວ່າວົງເງິນການຄ້າ ຫວຽດນາມ - ສ.ເກົາຫຼີ ຈະເພີ່ມຂຶ້ນແຮງໃນໄລຍະຈະມາເຖິງ, ລື່ນກາຍຄາດໝາຍ 70 ຕື້ USD ໃນທ້າຍປີ 2020 ເຊິ່ງ 2 ປະເທດໄດ້ວາງອອກ.
(ແຫຼ່ງຄັດຈາກ VOV)